ריאליטי וינר

ריאליטי לי וינר (באנגלית: Reality Leigh Winner; נולדה ב־4 בדצמבר 1991) היא בלשנית אמריקאית וקבלנית מודיעין לשעבר של הסוכנות לביטחון לאומי של ארצות הברית (NSA), אשר הורשעה בשנת 2018 בהדלפת מסמך מסווג לכלי תקשורת. העונש שנגזר עליה – חמש שנות מאסר – היה בעת מתן גזר הדין החמור ביותר שהוטל בארצות הברית בגין הדלפת מידע מסווג לתקשורת.

 ביוגרפיה 
וינר נולדה בטקסס, ארצות הברית. בין השנים 2010–2016 שירתה בחיל האוויר של ארצות הברית כבלשנית בשפה הפרסית (דארי ופרסית איראנית) במסגרת מערך המודיעין.

לאחר שחרורה מהצבא קיבלה סיווג ביטחוני והועסקה כקבלנית של חברת Pluribus International Corporation, שסיפקה שירותים ל-NSA. היא הוצבה במתקן ממשלתי במדינת ג'ורג'יה.

 רקע: התערבות רוסית בבחירות 2016 
לקראת הבחירות לנשיאות ארצות הברית 2016 העריכו גורמי מודיעין אמריקאיים כי גורמים הקשורים להממשל הרוסי פעלו להשפיע על תהליך הבחירות באמצעות מתקפות סייבר ופעילות תודעתית.

בינואר 2017 פרסמה קהילת המודיעין האמריקאית דוח פומבי שבו נקבע כי נשיא רוסיה ולדימיר פוטין הורה על מבצע השפעה שמטרתו לפגוע באמון הציבורי בהליך הבחירות ולחזק את מועמדותו של דונלד טראמפ.

בהמשך מונה רוברט מולר כתובע מיוחד לחקירת ההתערבות הרוסית. דוח מולר, שפורסם בשנת 2019, קבע כי רוסיה פעלה באמצעות פריצות מחשב והפצת מידע שהושג בהן.

 פרשת ההדלפה 
במאי 2017 הדפיסה וינר מסמך מסווג של ה-NSA והעבירה אותו לאתר התחקירים The Intercept. המסמך תיאר ניסיון לכאורה של המודיעין הצבאי הרוסי לבצע מתקפות דיוג נגד ספקיות מערכות בחירות מקומיות בארצות הברית.

זמן קצר לאחר הפרסום פתחה ה-FBI בחקירה. באמצעות סימנים מזהים במסמך המודפס אותרה וינר כמדליפה, והיא נעצרה ביוני 2017 והואשמה בהפרת חוק הריגול של 1917.

ביוני 2018 הודתה באשמה במסגרת הסדר טיעון. באוגוסט 2018 נגזרו עליה חמש שנות מאסר ושלוש שנות פיקוח לאחר השחרור.

 ההיבט המשפטי: חוק הריגול של 1917 
חוק הריגול של 1917 נחקק במהלך מלחמת העולם הראשונה ומאפשר העמדה לדין בגין החזקה או מסירה בלתי מורשית של מידע הנוגע להגנה הלאומית. החל משנות ה־2000 נעשה שימוש מוגבר בחוק נגד מדליפים שהעבירו מידע לעיתונות.

החוק אינו כולל הגנה מפורשת של "אינטרס ציבורי", ומבקריו טענו כי השימוש בו נגד מדליפים לעיתונות מעורר שאלות הנוגעות להתיקון הראשון לחוקת ארצות הברית ולחופש הביטוי. מנגד, משרד המשפטים האמריקאי הדגיש כי עצם פרסום מידע מסווג עלול לפגוע בביטחון הלאומי.

 ביקורת ותגובות ציבוריות 
המקרה עורר דיון ציבורי בארצות הברית. ארגוני זכויות אדם ובהם האיגוד האמריקאי לחירויות אזרחיות הביעו דאגה מהיקף השימוש בחוק הריגול נגד מדליפים לעיתונות.

תומכיה של וינר טענו כי פעלה מתוך מניעים מוסריים וכי המידע שפורסם היה בעל עניין ציבורי. מנגד, גורמים במערכת הביטחון טענו כי ההדלפה חשפה שיטות איסוף מודיעין ועלולה הייתה לפגוע ביכולות מבצעיות.

 מאסר ושחרור 
בשנת 2021 הועברה וינר למעצר בית מסיבות בריאותיות, ובנובמבר אותה שנה שוחררה תחת פיקוח.

 סרטים 
 בשנת 2021 יצא הסרט התיעודי Reality Winner שהתבסס על תמלילי חקירתה.
 בשנת 2023 יצא הסרט העלילתי ריאליטי (Reality), בבימויה של טינה סאטר ובכיכובה של סידני סוויני.

 ראו גם 
 אדוארד סנודן
 צ'לסי מאנינג
 הבחירות לנשיאות ארצות הברית 2016

 קישורים חיצוניים 

 ריאליטי וינר, העין השביעית






 הערות שוליים 

קטגוריה:חיל האוויר של ארצות הברית
קטגוריה:מורשעים בדין בארצות הברית
קטגוריה:הדלפות מסמכים
קטגוריה:אנשי ה-CIA
קטגוריה:מדליפי מידע
קטגוריה:הסוכנות לביטחון לאומי
קטגוריה:ביון
קטגוריה:אמריקאים שנולדו ב-1991
קטגוריה:אמריקאיות שנולדו ב-1991